Document ID: 31994D0140

Reference:
01/ 01
BG
Официален вестник на Европейския съюз
118
31994D0140
L 061/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 февруари 1994 година
за създаването на експертен комитет за координиране на предотвратяването на измамите
(94/140/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като има предвид, че доброто управление на финансите на Общността налага да се противодейства ефективно срещу измамите, насочени срещу нейния бюджет;
като има предвид, че държавите-членки следва да предприемат специфични мерки за борба с измамата; като има предвид, че това налага тясно сътрудничество между държавите-членки и Комисията;
като има предвид, че член 209а от Договора изисква държавите-членки да предприемат същите мерки за противодействие на измамата, засягаща финансовите интереси на Общността, каквито предприемат за защитата на своите собствени финансови интереси; като има предвид, че затова, те трябва, с помощта на Комисията да координират действията си за защита на финансовите интереси на Общността и да противодействат на измамата;
като има предвид, че Комисията също има значителна отговорност, произтичаща от нейната основна задача да гарантира, че бюджетът на Общността е правилно изпълнен и че разпоредбите на Договора са приложени;
като има предвид, че затова е желателно Комисията да бъде съветвана от комитет, който да се състои от представители на държавите-членки, който да предоставя консултация по който и да е въпрос, свързан с предотвратяването на измамите, да осъществява сътрудничеството между държавите-членки и Комисията в борбата им с измамите, както и по всеки друг въпрос, които се отнася до правната закрила на финансовите интереси на Общността;
като има предвид, че съществуващите комитети са специализирани в специални области; като има предвид, че тези комисии не бива да бъдат заменяни; като има предвид, че въпреки това е необходимо да съществува общ поглед върху цялата област на измами, засягащи бюджета на Общността; като има предвид, че затова е необходимо създаването на хоризонтален комитет;
като има предвид, че, след като комитетът трябва да бъде от хоризонтален тип и държавите-членки трябва да бъдат представени от подходящото ниво, отразяващо техните собствени административни структури, трябва да се създаде разпоредба, която да определя, че комитетът ще се състои от двама представители на всяка държава-членка,
РЕШИ:
Член 1
Създава се Експертен комитет за координиране на предотвратяването на измамите (по нататък, наричан „Комитетът“) в рамките на Комисията.
Член 2
1.   Комисията може да се консултира с Комитета по всеки въпрос, отнасящ се до предотвратяването и преследването на измамите и нередностите, както и по всеки въпрос, свързан със сътрудничеството между държавите-членки или между държавите-членки и Комисията, който надхвърля правомощията на който и да е секторен комитет, за да организира по-ефективно действията, насочени срещу измамата.
Комисията може да се консултира с Комитета по всеки въпрос, отнасящ се до правната закрила на финансовите интереси на Общността.
2.   Всеки член на комитета може да иска Комисията да се консултира с Комитета по всеки въпрос, попадащ в обхвата на компетентността на Комитета.
Член 3
1.   Комитетът се състои от двама представители на всяка държава-членка. Те могат да се подпомагат от двама членове на персонала на съответните служби.
2.   Комитетът се председателства от представител на Комисията.
3.   Могат да се създават работни групи за облекчаване работата на Комитета.
Член 4
1.   Комисията осигурява секретариата на Комитета.
2.   Председателят може да покани което и да е лице със специални познания, отнасящи се до отделен въпрос от дневния ред да вземе участие в заседанията. Експертите участват единствено в обсъжданията, за които са били поканени.
3.   Представителите на съответните отдели на Комисията участват в заседанията на Комитета.
4.   Комитетът се свиква от Комисията.
Член 5
1.   Комитетът разглежда исканията за становища, отправени от Комисията. Не се гласува.
2.   Комисията, когато изисква становище от Комитета, може да посочи срока, в който становището трябва да ѝ бъде представено.
3.   Гледните точки, изразени от представителите на държавите-членки, се отразяват в протокола.
Член 6
Без да се засягат разпоредбите на член 214 от Договора, когато Комисията информира Комитета, че исканото становище или поставеният въпрос се отнася до материя с поверителен характер, от участниците се изисква да не разкриват получената информация в хода на работата на Комитета или на работните групи.
Член 7
Настоящото решение влиза в сила на 1 март 1994 г.
Съставено в Брюксел на 23 февруари 1994 година.
За Комисията
Peter SCHMIDHUBER
Член на Комисията

Summary:
Комитет на ЕС за координиране на предотвратяването на измамите
Комитет на ЕС за координиране на предотвратяването на измамите
РЕЗЮМЕ НА:
Решение 94/140/ЕО за създаването на експертен комитет за координиране на предотвратяването на измамите в ЕС
КАКВА Е ЦЕЛТА НА РЕШЕНИЕТО?
              
С него се създава експертен комитет за координиране на предотвратяването на измамите (Cocolaf), който има за цел да засили сътрудничеството между държавите от ЕС и Европейската комисия с оглед предотвратяване и осигуряване на съдебно преследване на измами*.
ОСНОВНИ АСПЕКТИ
Представител на Комисията председателства Cocolaf, който включва 2 представители от всяка държава от ЕС, които могат да се подпомагат от 2 представители на компетентните национални органи.
С цел по-ефективно организиране на тясно и редовно сътрудничество между компетентни органи на държави от ЕС за борба с измамите в съответствие с член 325 от Договора за функционирането на Европейския съюз Комисията може да провежда консултации с Cocolaf по всеки въпрос, свързан със:
предотвратяването и преследването на измами и всякакви други незаконни дейности, които биха могли да засегнат неблагоприятно финансовите интереси на ЕС;
сътрудничество между държавите от ЕС или между държави от ЕС и Комисията с цел защита на финансовите интереси на ЕС.
Cocolaf подпомага работата на Европейската служба за борба с измамите (OLAF), която разследва корупция и сериозни злоупотреби в рамките на институциите на ЕС, както и измами, засягащи бюджета на ЕС. Освен това Cocolaf допълва програмата „Херкулес III“, която финансира проекти, които, освен всичко останало, засилват сътрудничеството за борба с измамите между държави от ЕС, Комисията и OLAF.
Cocolaf, в сътрудничество с Комисията, може да създава работни групи за решаване на конкретни проблеми. В тази връзка са създадени следните 4 подгрупи:
група за предотвратяване на измами: стимулира сътрудничеството между съответните национални органи на държавите от ЕС и Комисията чрез обмяна на опит и най-добри практики в областта на предотвратяването на измамите (например
опит с оценките на риска от измами;
обмяна на установени измамни практики;
опит в разработването и прилагането на национални или секторни стратегии, политики или мерки за борба с измамите и т.н.).
група за докладване и анализ на измами и други нередности: фокусира се върху въвеждане и обсъждане на статистически анализ на докладвани случаи и разглежда други въпроси, свързани с изготвянето на доклада съгласно член 325;
група AFCOS (Служба за координиране на борбата с измамите): обменя опит и най-добри практики при сътрудничество по разследвания между OLAF и национални органи в съответствие с регламента за регулиране на разследванията на OLAF (Регламент (EС, Евратом) № 883/2013);
Мрежата за връзки за борба с измамите на OLAF (OAFCN): обединява говорители и служители, отговарящи за връзките с обществеността, от съответни национални органи и OLAF с цел споделяне на медийни стратегии и насърчаване на комуникацията за предотвратяване и възпиране на измами.
Комисията организира заседанията и предоставя секретарско обслужване на Cocolaf.
ОБЩА ИНФОРМАЦИЯ
              
Член 325 от Договора за функционирането на Европейския съюз изисква държавите от ЕС да се борят с измамите на равнище ЕС по същия начин, както биха се борили с измамите, които засягат техните собствени финансови интереси. Същевременно Комисията отговаря за правилното прилагане на бюджета на ЕС. Поради това беше решено да се създаде комисия, която се занимава с борбата срещу измамите, свързани с бюджета на ЕС като цяло.
* ОСНОВНО ПОНЯТИЕ
              
Измама: незаконно подвеждане, което има за цел финансова или престъпна полза.
ОСНОВЕН ДОКУМЕНТ
            
Решение 94/140/ЕО на Комисията от 23 февруари 1994 година за създаването на експертен комитет за координиране на предотвратяването на измамите (OВ L 61, 4.3.1994 г., стр. 27—28)
Последващите изменения на Решение 94/140/EО са инкорпорирани в първоначалния текст. Тази консолидирана версия е само за документална справка.
последно актуализация 25.07.2016